Ný sprunga, um 500 metra löng, hefur opnast í Geldingadölum og verið er að rýma svæðið. Fólk kann að vera í hættu. Sigurður Bergmann, aðalvarðsstjóri hjá lögreglunni á Suðurnesjum og vettvangsstjóri, segir að fólk kunni að vera í hættu.
Gasmengun kann að aukast verulega vegna nýju sprungunnar.
Eruði búin að ná utan um þessa nýju stöðu? Nei, þetta er bara að gerast í þessum töluðu orðum, við þurfum að rýma fjallið, loka og skoða aðstæður, hvort þetta hafi áhrif á framhaldið, það kemur í ljós.
Fjórir björgunarsveitarmenn voru þegar á vakt við gosstöðvarnar. Sigurður segir að um 50 manns til viðbótar verði sendir á vettvang.
Þyrluflugmenn sem voru að fljúga með ferðamenn yfir svæðið hafa verið beðnir um að svipast um eftir göngufólki, þá verður reynt að fá þyrlu Landhelgisgæslunnar til að fljúga yfir. Þessar þyrlur geta þá lent og bjargað fólki ef þarf.
Vefmyndavél RÚV hefur verið snúið að nýju sprungunni.
Ný sprunga hefur opnast í Geldingadölum og verið er að rýma svæðið. Sigurður Bergmann, aðalvarðsstjóri hjá lögreglunni á suðurnesjum og vettvangsstjóri, segir alla viðbragðsaðila hafa verið kallaða á vettvang. Ljóst sé að fólk geti verið í hættu. 